正元祝赞诗
僧希陵 (Yuan)
皇帝践祚，圣同尧禹。纂承丕基，光显宗祖。载弘洪烈，继离照午。昭德惟新，民物咸睹。明视达聪，通今博古。登能庸贤，左右规矩。克剪奸凶，靡遗细钜。服德畏威，跼蹐伏俯。海夷毕臣，罔敢违拒。天锡皇元，混一寰宇。绥厥黎庶，德滂仁煦。岛壤蛮陬，无远弗溥。元贞元日，百典具举。龙戟鸾旂，排执而伍。百辟跄跄，拜笏蹈舞。众乐奏和，凤翼应拊。地产百祥，天降百祜。贡璧献琛，摩肩踵武。天锡皇元，作万邦主。如日之升，下熙九土。箙矢櫜弓，式偃兵旅。国既阜丰，民亦无窭。愿永万年，惟馨德辅。祈与天齐，无坠厥绪。臣作歌诗，播诸乐府。